Malema wil hê die parlement moet verander | Maroela Media
Lede van die EFF betoog buite die parlement Foto: Nardus Engelbrecht/SAPA
Julius Malema, leier van die Ekonomiese Vryheidsvegters (EFF), het Vrydag gesê sy party is in die parlement om 'n revolusie na te jaag, nie die reëls nie.
"Ek is nie hier vir die reëls van die parlement nie," het Malema aan verslaggewers gesê terwyl sy ondersteuners buite die wetgewer betoog het. "Ons gaan nie agteroorsit en 'n situasie toelaat waar 'n revolusie deur reëls ondermyn word nie." Hy het gesê die parlement moet verander. Hy het verduidelik sy party gaan nie parlementêre reëls volg wat deur "kolonialiste" en "imperialiste" opgestel is nie. "As 'n punt gemaak moet word, dan sal dit gemaak word – met of sonder reëls."
Malema sê hy het regsadvies ingewin ná Thandi Modise, voorsitter van die Nasionale Raad van Provinsies, se waarskuwing dat tugstappe teen hom gedoen kan word. "Ons sal hof toe gaan. Daar is niks fout met die stelling dat die ANC-regering mense in Marikana vermoor het nie," het hy gesê. "Ten minste sal ons in die hof 'n neutrale persoon kry wat nie deur die ANC ontplooi is nie."
Meer as 'n honderd EFF-lede, geklee in rooi, het 'n banier met die aanstootlike uitlating daarop, oor Louis Botha se standbeeld drapeer. Hulle het gesê hulle het dit self later die middag verwyder.
EFF-LP Bernard Joseph het gesê die betoging is "'n natuurlike proses ter ondersteuning van ons bevelvoerder en sy stellings oor Marikana". Hy het voorspel dat enige tugstappe teen Malema tevergeefs sal wees.
Modise se waarskuwing in die Nasionale Vergadering het Zuma se reaksie op die staatsrede-debat oorskadu.
Malema hou vol hy sal nie sy stelling, dat die ANC-regering mense in Marikana uitgemoor het, terugtrek nie. -SAPA
EFF Julius Malema parlement
Dit is nou die eerste keer dat die Oros-mannetjie iets sê waarmee ek tot op 'n punt saamstem. Ek wil ook hê dat die parlement totaal en al moet verander. Almal wat daar sit moet vervang word deur opgevoede, intelligente en verstandige mense wat nie korrup is, hulself verryk en die belastingbetalers se geld plunder nie. Mense met integriteit wat die land op so 'n wyse regeer dat dit 'n beskaafde, vooruitstrewende, misdaadvrye land word. Is dit te veel om voor te wens? Nee – maar dit is net wensdenkery want ons woon in Afrika waar totaal ander beginsels en… Lees meer »
Ditto julle…I N T E L L I G E N T E EN mense met I N T E G R I T E I T E wat O P G E V O E D is. Dit is wat ons nodig het.
@Grassie – nee ou maat, moenie moedeloos word, dis wat hul wil hê! Ek kan verstaan hoe jy voel maar moenie, moenie, moenie neerslagtig raak nie. Kyk maar om jou, al is dit koud is daar meestal sonskyn; daar is niks so mooi soos die blou van die winterlug in die hoëveld nie. Daar is soveel mooi in ons land! Ek probeer nie sê mens moet die dinge ignoreer nie, maar mens moet maar net vasbyt en probeer om diemooi om mens te sien! Lekker week vorentoe!